**Informācija par Latvijas valsts kapitāla daļu pārvaldības politikas atbilstības vērtēšanu OECD valsts kapitāla daļu pārvaldības vadlīnijām**

No 2011.gada Latvijas Republikai ir novērotāja statuss Ekonomiskās sadarbības un attīstības organizācijas (*Organisation for Economic Co-operation and Development*, turpmāk - OECD) darba grupā par valsts kapitāla pārvaldīšanas un privatizācijas praksi (*Working Party on State Ownership and Privatisation Practices*, turpmāk – Darba grupa). 2013.gada 29.-30.oktobrī Parīzē (Francijā) notika kārtējā Darba grupas sēde, kurā piedalījās Ekonomikas ministrija un valsts akciju sabiedrība „Privatizācijas aģentūra”.

Atbilstoši OECD 2012.gada 9.oktobra lēmumam par partnerību OECD struktūrās (*Resolution of the Council on Partnerships in OECD Bodies*) no 2013.gada pastāv trīs alternatīvas ne-dalībvalstu dalībai darba grupā: viesa (*invitees*) statusā, dalībnieka (*participant*) statusā vai asociētā jeb pilntiesīgā dalībnieka (*associates*) statusā. Ņemot vērā Latvijas intereses kļūt par OECD dalībvalsti, Ekonomikas ministrija atbalstīja turpmāku Latvijas dalību Darba grupā pilntiesīgā dalībnieka (*associates*) statusā, kas Latvijai nodrošinātu identiskas tiesības un pienākumus līdzīgi kā OECD dalībvalstīm, turklāt augstāks dalības līmenis darba grupā varētu sekmēt kopējo Latvijas pievienošanās procesu OECD.

Darba grupas sēdē, kas notika 2013.gada 11.-12.martā, Ekonomikas ministrija prezentēja redzējumu par turpmāko dalību Darba grupā un OECD. Vienlaikus Ekonomikas ministrija lūdza Darba grupu atbalstīt Latvijas centienus kļūt par pilntiesīgu dalībnieku (*associate*) un izvērtēt Latvijas valsts kapitāla daļu pārvaldības politikas atbilstību OECD valsts kapitāla daļu pārvaldības vadlīnijām (*OECD Guidelines on Corporate Governance of State-Owned Enterprises[[1]](#footnote-1),* turpmāk – OECD vadlīnijas), kas ir priekšnoteikums kļūšanai par pilntiesīgu dalībnieku (*associate*).

Darba grupas sekretariāts 2013.gada 5.aprīlī informēja Ekonomikas ministriju, ka Darba grupa 2013.gada 11.-12.marta sanāksmes slēgtajā daļā izskatīja jautājumu par Latvijas lūgumu izvērtēt atbilstību OECD vadlīnijām un kļūšanu par pilntiesīgu dalībnieku (*associate*) Darba grupā. Darba grupa pieņēma pozitīvu lēmumu un attiecīgi ir gatava uzsākt Latvijas atbilstības vērtēšanas OECD vadlīnijām procedūru. Vienlaikus Darba grupas sekretariāts informēja, ka lēmums par pilntiesīgā dalībnieka (*associate*) statusa piešķiršanu Latvijai tiks pieņemts pēc atbilstības vērtēšanas veikšanas OECD vadlīnijām.

Ekonomikas ministrija ar 2013.gada 27.septembra vēstuli Nr.1-2-9388 informēja OECD, ka Latvija ir gatava uzsākt Latvijas valsts kapitāla daļu pārvaldības politikas atbilstības vērtēšanu OECD vadlīnijām.

Šā gada 30.oktobrī notika darba tikšanās ar OECD pārstāvjiem, kuras laikā tika pārrunāti jautājumi par Latvijas valsts kapitāla daļu pārvaldības politikas atbilstības vērtēšanas OECD vadlīnijām veikšanu 2013.-2014.gadā.

Atbilstības vērtēšanas process:

* 1. Atbilstības vērtēšanas process ir sācies un Darba grupas sekretariāts ir informējis Ekonomikas ministriju par anketām, kas Latvijai ir jāaizpilda. Pirmā anketa ir saistīta ar datiem, kas raksturo valstij piederošos uzņēmumus, savukārt otrā anketa aptver dažādus jautājumus atbilstoši OECD vadlīniju sadaļām, tādēļ nepieciešama visu ministriju, kas ir valsts kapitāla daļu turētājas, citu institūciju, kas ir valsts kapitāla daļu turētājas, kā arī pašu kapitālsabiedrību, tāpat iespējams arī būs nepieciešama citu institūciju iesaiste.
	2. Latvijai jānodrošina atbilžu sagatavošana un sniegšana OECD līdz 2013.gada janvāra sākumam.
	3. Pēc atbilžu saņemšanas Darba grupas sekretariāts informēs par papildu nepieciešamo informāciju, izvērtējot aizpildītās anketas un 2014.gada janvārī – februārī organizēs izpētes misiju (*scouting mission)*, lai pārrunātu anketās sniegto informāciju un neskaidros jautājumus.
	4. Plānots, ka 2014.gada aprīļa Darba grupas sēdē tiks izskatīts sākotnējais ziņojums (*interim report*) par Latviju un tiks dota iespēja OECD dalībvalstīm un partnervalstīm iztaujāt Latviju par ziņojumā ietverto informāciju un secinājumiem.
	5. Pēc sākotnējā ziņojuma izskatīšanas Darba grupā tiks organizēta politiskā vizīte uz Latviju, kurā piedalīsies OECD dalībvalstu pārstāvji.
	6. Plānots, ka 2014.gada oktobra Darba grupas sēdē tiks apstiprināts gala ziņojums par Latviju, ietverot secinājumus un rekomendācijas.

Jāuzsver, ka negatīvs vērtējums par Latvijas atbilstību OECD vadlīnijām kavēs kopējo Latvijas iestāšanās procesu OECD. Tāpat arī Latvijas kopējais iestāšanās process OECD var tikt kavēts, ja savlaicīgi netiek sniegta visa nepieciešamā informācija (anketu aizpildīšana) OECD, paildzinot sākotnējā ziņojuma un gala ziņojuma izskatīšanu Darba grupā. Tādēļ, lai nodrošinātu savlaicīgas un kvalitatīvas informācijas sniegšanu Darba grupas sekretariātam par Latvijas valsts kapitāla daļu pārvaldību, lūdzam:

1. informēt Ekonomikas ministriju par katras ministrijas un institūcijas, kas ir valsts kapitāla daļu turētāja, kontaktpersonu, ar ko sazināties atbilstības vērtēšanas procesā;
2. ministrijām un institūcijām informēt kapitālsabiedrības, kuru kapitāla daļas ir attiecīgās ministrijas vai institūcijas turējumā, par uzsākto Latvijas valsts kapitāla daļu pārvaldības politikas atbilstības vērtēšanu OECD vadlīnijām un potenciālo kapitālsabiedrību iesaistīšanu atbilstības vērtēšanas procesā;
3. sniegt Ekonomikas ministrijai informāciju saistībā ar nepieciešamās informācijas sagatavošanu, ievērojot, ka Latvijai jānodrošina atbilžu sagatavošana un sniegšana OECD līdz 2013.gada janvāra sākumam (tiks sagatavots atsevišķs pieprasījums);
4. izvērtēt nepieciešamību izveidot darba grupu, iekļaujot tajā valsts kapitāla daļu turētāju nominētus pārstāvjus (iespējams Pārresoru koordinācijas centra vadībā), kas koordinētu izvērtēšanas procesu un nodrošinātu savlaicīgu informācijas apmaiņu par valstij piederošo kapitāla daļu pārvaldības jautājumiem.

Pielikumā:

* + - 1. OECD anketa „*Data describing the state-owned sector*” uz 5 lpp.;
			2. OECD anketa „*Governance arrangements for state-owned enterprises*” uz 13 lpp.

Ekonomikas ministrijas

valsts sekretārs J.Pūce

05.11.2013. 12:38

753

Spaliņa

67013110, Dace.Spalina@em.gov.lv

Grafs

67021365, Andris.Grafs@pa.gov.lv

1. <http://www.oecd.org/corporate/ca/corporategovernanceofstate-ownedenterprises/oecdguidelinesoncorporategovernanceofstate-ownedenterprises.htm> [↑](#footnote-ref-1)